**Ørsted Kro A/S: Beretning 2021 (Generalforsamling den 30. marts 2022)**

**Formanden for Ørsted Kro A/S, Dag Kristiansen, aflagde denne beretning på generalforsamlingen:**

Kære aktionærer og venner.

Rigtig hjertelig velkommen til jer alle sammen. Hvor er det glædeligt at se jer.

Selvom verden gennem de sidste 2 år har været corona af lave, og vi i øjeblikket hører om krig relativt tæt på os, skal vi være taknemmelig for at vi bor hvor vi bor.
Og i bestyrelsen er vi rigtig glade for at vi i dag kan byde næsten 90 aktionærer og venner velkommen til generalforsamling.

Vi er helt sikre på at det der i år har gjort udslaget er:

* Der er valg til bestyrelsen og
* Gennemgang af kroens strategi for de næste 3 år

Vi er både stolte og ydmyge over fremmødet, så en stor tak fordi I fortsat bakker op om vores nu næsten 9 år gamle baby.

Og denne gang igen i vores dejlige sal efter sidste år at prøve at holde generalforsamlingen i det fri.

Selvom vi det sidste år har været delvist på afstand, er der sket rigtig meget i eller omkring vores kro.

Der er 2 ting, der har fyldt meget i bestyrelsen:

* Ombygningen af Frivillighuset
* Kroens fremtidige strategi

Som formand må jeg igen rette en kæmpestor tak til jer, der har gjort det muligt at vi nu er ejer af byens flotteste bygning – nemlig Frivillighuset. Flere af jer har brugt hundrede vis af timer, og hvis I ikke med mellemrum får den velfortjente anerkendelse, skal jeg her igen sige tusind tak for indsatsen, gå på modet, og jeres store ansvar for en fælles sag.
Én ting er at vi er nogle, der holder af at søge penge, men pengene gør det ikke alene. Uden jer håndværkere, var vi aldrig kommet i mål.
Lad os give vores trofaste Tordenskjolds soldater et kæmpe klap for deres utrættelige indsats.

- Og personligt kan jeg love jer, at jeg ikke søger penge til projekter det næste år:-)

Ordet strategi virker for nogle temmelig støvet. Med vores 11 mand store bestyrelse, og 600 aktionærer, er det imidlertid vores ansvar at kigge frem i tid. Så hvis sætningen: ”Plan for fremtiden” lyder bedre, er der frit valg blandt ordene. For bestyrelsen er det vigtigt at vi har en plan, og nogle enkle og nedskrevne leveregler, så vi alle taler med samme tunge, når vi ser fremad, og hvis vi bliver spurgt.
Strategi arbejdet startede i august sidste år, og vi satte det sidste punktum i februar i år. Vi føler selv, at vi har vendt alle relevante sten, og den samlede bestyrelse kan alle stå på mål for det som Tove og jeg senere vil præsentere for jer i aften.

Udover Frivillighuset vil jeg tænke tilbage på et år, hvor vi i et samarbejde med Janne var en del af Street fest i hal. Ikke nogen økonomisk succes, men vi var med.

Det er også dejligt at tænke tilbage på at vores kro nu er gældfri. Den 9. juni 2021 indfriede vi ekstraordinært resten af vores banklån fra dengang vi totalrenoverede køkkenet.

Eneste gæld er nu de 545.000, fra køb af Rougsøvej 120. Heraf forfalder de 275.000 til august 2024, og det forventer vi at kunne betale. Resten forfalder i 2029 og 2034.

Hvis I synes, at vores kro fortsat ser flot ud, skyldes det at vi den 26. februar var 17 skønne mennesker samlet til arbejdsdag. Opgaverne strakte sig over mere end en hel A4 side, og kun et punkt mangler at blive udført, så det var virkelig flot. I 2022 udskiftes 3 døre mod gården – en op til salen, én ned til kælderen under vaskerummet, og én til kælderen under scenen.
Og når vejret tillader det, bliver facaden mod Rougsøvej frisket op.
Vores kro skal simpelthen fremstå præsentabel, og være en fryd for øjet.

Tak til både Venne- og A/S bestyrelsen for samarbejdet gennem året, og ikke mindst tak for jeres indsats med tilvejebringelse af strategien for de kommende år. Tove – en særlig tak til dig. I den forgangne år med de mange restriktioner, har det været rigtig godt at have en at spille bold med.

En bestyrelse får ny energi, når der sker udskiftning (Måske lige et ekstra smil til Lone, Tove og mig selv), og i år siger vi tak for nu til Bjarne, der har været en del af kroens bestyrelse siden 2016. Tusind tak for din indsats, Bjarne, og vi holder dig op på at du gerne vil give et nap med, når vi skal have lavet noget praktisk, og at du fortsat vil være gæst på vores kro. Sidste opgave du får, er den skønne skorsten på Rougsøvej 120 medmindre du kan få solgt den opgave til din afløser.

Rikke Kusk Gjesing blev valgt til bestyrelsen i stedet for Bjarne Pedersen, der ikke ønskede genvalg.